DA Den Europæiske Unions Tidende CE 78/286

(2004/C 78 E/0286)

SKRIFTLIG FORESPØRGSEL E-3450/03

af Ilda Figueiredo (GUE/NGL) til Kommissionen

(20. november 2003)

Om: Kriterier for strukturforanstaltninger på fiskeriområdet

I sit svar af 7. februar 2002 på min forespørgsel E-3593/01 (1) anførte kommissær Fischler med hensyn til engangspræmierne til fiskere, der tidligere opererede i marokkansk farvand, at »man fandt det hensigtsmæssigt i højere grad at koncentrere EU-midlerne om at tilpasse flådens kapacitet til ressourcerne«. Med hensyn til Rådets forordning nr. 2792/1999 (2) af 17. december 1999 tilføjede han, at »medlemsstaterne i deres lovgivning kan indføre supplerende betingelser, når blot EF-retsforskrifternes interventions-bestemmelser overholdes.«

Men ifølge sammenslutningen af fiskeriarbejdere i Sydportugal har den portugisiske regering ikke reageret på ansøgningerne om støtte fra fiskerne i Sesimbra, der var besætningsmedlemmer på fartøjerne »Anacleto António«, »Castelo Manuel« og »José Leste«, som nu er inde i en moderniserings-/omstillingsproces. I den forbindelse må det påpeges, at de pågældende ansøgninger om udbetaling af individuelle engangspræmier blev indgivet inden for den fastsatte frist i 2002, og at de pågældende personer endnu ikke er blevet underrettet om indholdet af afgørelsen om disse ansøgninger.

I betragtning af fortvivlelsen hos disse fiskere, der endnu ikke har modtaget nogen individuel engangspræmie i henhold til ovennævnte forordning, kan Kommissionen da oplyse, hvilke foranstaltninger den vil træffe for at rette op på denne uretfærdighed og tackle de portugisiske fiskeres alvorlige problem?

Svar afgivet på Kommissionens vegne af Franz Fischler

(12. december 2003)

Den foregående skriftlige forespørgsel vedrørte artikel 12, stk. 3, litra b), i forordning (EF) nr. 2792/1999 (3), der ikke gælder for fartøjer, som berøres af den manglende fornyelse af aftalen med Marokko, idet disse fartøjer ikke opfylder betingelserne for endeligt ophør med fiskeri, jf. artikel 7 i samme forordning.

Ejerne af de fartøjer, der henvises til i denne nye forespørgsel, har indsendt projekter for modernisering og aktivitetsomstilling. Disse projekter blev godkendt af de portugisiske myndigheder den 30. juni 2003. De fiskere, der arbejdede om bord på disse fartøjer, har ansøgt om individuelle engangspræmier.

Som anført ovenfor kan der under Det Finansielle Instrument til Udvikling af Fiskeriet (FIUF) kun under visse omstændigheder, jf. artikel 7 i forordning (EF) nr. 2792/1999, ydes støtte til præmier til fiskere, der berøres af fartøjers endelige ophør med fiskeri, nemlig som led i programmer for begrænsning af fiskeriet. Som det er nu, kan sådanne fiskere heller ikke omfattes af de særlige foranstaltninger i Rådets forordning (EF) nr. 2561/2001 (4), men man er i Rådet for øjeblikket i gang med at drøfte en ændring af forordningen, og det er muligt, at man i den forbindelse kan benytte lejligheden til at ændre visse bestemmelser på en sådan måde, at de bliver mere fordelagtige for sådanne fiskere.

(1) EFT C 160 E af 4.7.2002, s. 150.

(2) EFT L 337 af 30.12.1999, s. 10.

(3) Rådets forordning (EF) nr. 2792/1999 af 17. december 1999 om de nærmere regler og betingelser for Fællesskabets strukturforanstaltninger for fiskeriet, EFT L 337 af 30.12.1999.

(4) Rådets forordning (EF) nr. 2561/2001 af 17. december 2001 om fremme af omstillingen af de fartøjer og fiskere, der indtil 1999 var afhængige af fiskeriaftalen med Marokko, EFT L 344 af 28.12.2001.